Kegyelem nektek és békesség Istentől a mi Atyánktól és az Úr Jézus Krisztustól! Ámen

Préd 4, 8-12
*Van egyedülálló ember, akinek nincs senkije, sem fia, sem testvére, még sincs vége fáradozásának; nem elégszik meg a gazdagsággal, és nem mondaná: Ugyan kiért fáradozom, és kiért vonom meg magamtól a jót? Ez is hiábavalóság és elhibázott dolog. Jobban boldogul kettő, mint egy: fáradozásuknak szép eredménye van. Mert ha elesnek, föl tudják segíteni egymást. De jaj az egyedülállónak, mert ha elesik, nem emeli föl senki. Éppígy, ha ketten fekszenek egymás mellett, megmelegszenek; de aki egyedül van, hogyan melegedhetne meg? Ha az egyiket megtámadják, ketten állnak ellent. A hármas fonál nem szakad el egyhamar.*

Az Úrban összekötött Gyülekezet!

Hányszor mondod ki egy nap, hogy „én”?
Nincs is szükség a pontos számra, elég, ha a felett tartasz most egy kis önvizsgálatot, hogy mennyiszer beszélsz önmagadról, amikor a másik ember a saját kérdéseit hozza eléd, vagy amikor az Úr az Ő igéjében önmagát adja eléd. Félre tudod tenni önmagad akár csak egyetlen órára is és másra figyelni?
Egy önmaga bevallása szerint hitét kereső ember mondta nekem egyszer, hogy ő nem tudja otthon érezni magát az istentiszteleten. Elmegy a templomba, ott ül, imádkozik, énekel, hallgatja az igehirdetést, keresi Istent, ha kell még szolgálatot is vállal, beszélget a hívőkkel, aztán hazaindul, viccesen még azt is hozzátette: mintha „mi-se” történt volna. Eleinte úgy éreztem, hogy meg tudom érteni a problémáját, aztán valami nagyon zavarni kezdett, mégpedig, hogy hol van mind ebből a leírásból az Úr? Mindaz, amit elmondott, nem szólt másról, csak, hogy ő megy, ő tesz és ő érez valamit. És a megváltó Úr mindeközben hol van? Nincs is jelen? Vagy csak mi érkezünk úgy meg, mintha nem is lenne rá szükségünk?
Nem elrugaszkodott ez az eset azt gondolom. Ha nem tudjuk félretenni az egoizmusunkat, az önmagunkra figyelésünket egyetlen órára sem a héten, akkor, hogy lehetnénk úgy itt az istentiszteleten, hogy valóban Krisztust helyezzük önmagunk elé?
„Én-én-én”, így csak ettől lesz visszhangos templom is, nem pedig a hangzó igétől. Hogy hallhatnánk meg a mi mennyei Atyánk kegyelmes és türelmes megszólítását és hívását, ha közben attól harsog az életünk, hogy én mit tettem, én mit életem át, én mit tervezek, én mit akarok és én mit várok el?
Egyedül lenni nem azt jelenti, hogy nincs házastársam, hogy nincs családom, hogy nincsenek barátaim. Egyedül lenni azt jelenti, hogy az egyetlennek, a legfontosabbnak tartom önmagamat. Ha így élünk, ha az EGY akarunk lenni, aki számít, akkor valóban egyedül leszünk. Egyedül a házasságban, egyedül a családban, egyedül a templomban, egyedül akár mekkora tömegben. Az egy nem kiemelkedik a tömegből, vagy maximum csak ideig-óráig, de valójában éppen ellenkezőleg, eltűnik benne, jelentéktelenné, észrevehetetlenné válik. A sok egyénieskedő: egyéniségét, különlegességét, értékét féltő ember pedig éppen így téveszti szem elől a valódi értékét. Ma a csapból is az folyik, hogy valósítsd meg önmagad, találj rá az egyéniségedre és várd el, hogy mindenki tisztelje az értékeid. Éppen csak arról nem beszél ma a világ, hogy miért is vagy értékes, hogy mi is a te valódi értéked? Az egyéniséged? Az, amit emberi példaképek, idolok alapján és az ő stílustanácsaik alapján próbálsz meg kialakítani?
Az *egy* sosem lesz egységgé, egésszé, pedig mi magunk is ezt várjuk a kapcsolatainktól, mind az emberekkel, mind az Úrral. Az egynek - megtévesztő módon – csak kétségei lesznek. Ahogyan alapigénkben is elhangzik a kérdés: „*Ugyan kiért fáradozom, és kiért vonom meg magamtól a jót?”*. Meghasonlik önmagával az, aki folyton csak magára tud gondolni, aki csak önmaga körül forog. Azt hiszi, hogy előre felé halad, hogy valamiként majd több, vagy jobb lesz, de csak körbe-körbe halad, akár a körhinta. Az csak a díszes látszat, hogy ő előre felé megy, hogy neki több van, hogy könnyebb az élete! De sehová se tart az ilyen élet, éppen ott lesz a kör végén, ahonnan elindult. Az út keresése, az értékek utáni kutatása nem fog előrébb lépni, ugyanazok a kétségek és félelmek fogják meghatározni egész életében, hiszen nincs tekintettel másra, nem tud, mivel kizárólag önmagára tekintve él.
„*Jobban boldogul kettő, mint egy: fáradozásuknak szép eredménye van. Mert ha elesnek, föl tudják segíteni egymást.”*Már gyermekkorunktól megtanuljuk ezt, hogy bár nem mindig könnyű, de ketten mindig jobban boldogulunk. „Rakjátok össze, amitek van, akkor többre lesz elég.” Furcsa talán ez a mondat pedig talán mind hallottuk már gyermekként is. A magára, illetve a magáéra koncentráló ember számára azonban teljesen logikus a gondolat, hogy, ha összerakjuk a két felet, akkor az egész felével számszerűen éppen ugyanannyim lesz, mint előtte, se több, se kevesebb. De valójában már gyermekként megtapasztaltam én is, hogy mennyire nem stimmel ez a felnőtt matek. Az összerakott egész fele, sosem egyenlő azzal a féllel, amit én tettem bele. Hiszen, amikor építettünk és összeraktuk az építőkockák, a lego elemeit, akkor egészen más, sokkal jobb dolgokat tudtunk megépíteni együtt, mint külön a sajátunkból. Mit ér a cserép a fagerendák nélkül, vagy a fagerendák cserepezés nélkül? Akinek egyik, vagy másik van, annak a házát nem félig védi tető az esőtől, hanem semmi se védi.

„Nem jó az embernek egyedül lenni” – ezt a teremtő Isten jelenti ki az emberről. Ezért közösségbe helyezett bennünket is. Olyan kisebb-nagyobb közösségekbe, amelyekben ő készített helyet nekünk. Olyan közösségekbe, ahol nem kell hangoztatnunk azt, hogy értékesek vagyunk, mert megtalálhatjuk bennük a helyünket és megtapasztalhatjuk, hogy az a közösség bizony nem csak számszerűen lesz több általunk, hanem értékében is.
Ma, amikor a gyülekezetünkre, a templomunkra gondolunk, hogy hogyan is épülhetett fel, akkor nem egy magányos hitbuzgó embert, vagy egy építészt emlegetünk, aki templomot épített, hanem egy közösséget, akiknek egy volt az akartuk. Akik nem a maguk házát akarták bővítgetni, szépítgetni, a saját kuporgatásaikat őrizgetni, hanem ha kellett, akkor megfeszíteni önmagukat, háttérbe szorítani a saját vágyaikat, egyéni céljaikat és közösen akartak építeni és épülni.
Ezt azonban meg lehet élni csak egy-egy alaklommal is, ideig-óráig. Lehetnek fellángolások, nagy elhatározások, sőt ahogy látjuk akár eskük és ígéretek is ember és ember között, de az alapigénk utolsó mondata nem csak lezárásként, nem elkavarodott gondolatként zárja ezt a szakaszt. „*A hármas fonál nem szakad el egyhamar.”*
Legalább hármas fonál kell! Mert ember és ember, ember és az elhivatása, ember és a közössége között lehetnek jó utak, odaadó törekvések, de ahhoz, hogy hosszútávon, valóban áldásosan tudjanak ezek a kapcsolataink működni, nem elég az emberi elhatározás. Tudjuk mindannyian, hogy hogyan kezdett ennek a templomnak is lelassulni az elkészülte, mikor kezdett fogyni az emberi odaszánás, mikor a nehézségek és a bizonytalanság kezdte eluralni a szíveket. De ugyanígy látjuk mindannyian, hogy hogyan romlanak meg rokoni, házastársi kapcsolatok, mert elfogy a lelki muníció, vagy éppen csak megint túl fontossá válik, hogy az *egy* mit tud, mit akar a kettő helyett.
Kell a kötelék, ami nem enged külön utakra indulni, ami nem enged eltávolodni, ami visszatart a szakadástól.
Salamon, akit sokáig ennek a könyvnek az egyetlen szerzőjének tartottak, királyi pályafutása elején, még jól tudja, hogy Isten nélkül nem megy. Hogy rá kellene hagyatkozni minden helyzetben, ahogyan azt az apja, Dávid király is tanácsolta neki. Salamon sem azért lehetett templomépítő, ahogyan ez a gyülekezet sem, mert összejött rá a pénz, mert sikerült minden jogi, vagy egyéb nehézségen keresztül jutni, vagy, mert az akaratuk elég erős volt hozzá. Dávid királynak mindezek megvoltak, de mégsem építhetett templomot, mert nem volt rajta az Úr áldása. Mert ő és a nép ott volt, de az Isten nem volt velük ebben a tervükben.

Ma már szinte valóban mindent fel kell tüntetni a termékeken, hogy miből készültek, hogy mit tartalmaznak. Vannak dolgok, például a mogyoró, vagy a gabonafélék, amik időnként a legváratlanabb termékek csomagolásán tudnak feltűnni. Nincsenek is a hozzávalók között, de mégis fel van tüntetve, hogy tartalmazhatja.
Valahogy így vagyunk mi is a kapcsolatainkkal és a terveinkkel. Utólag csodálkozunk rá bennük a mi mennyei Atyánkra, szinte valóban csodálkozva, hogy Ő meg mégis hogyan kerülhetett ebbe bele, hiszen mi meg sem hívtuk, nem mi adtuk hozzá. Mennyire jó lenne, ha ezek helyett az utólagos rácsodálkozások helyett azt tudnánk vallani, hogy mi tudatosan minden lépésünk, minden szavakba öntött gondolatunk előtt az Urat kérjük, hogy áldjon meg és indítson el bennünket. Egyszerűbben mondva, milyen jó lenne, ha valóban olthatatlan vágyakozás élne bennünk, hogy mindig ott legyen a hármas kötés az Úrral!
Jó lenne, és ez nem csak vallásos áhítat, nem csak kegyes bizakodás, hogy akkor minden könnyebb lehetne, ez könnyedén belátható tény. Ahogyan az egy problémájánál megemlítettem: egyénként a saját értékünk felkutatására és védelmezésére hív ma bennünket a világ. Istennel együtt azonban nem lehet kérdés, hogy értékes vagy-e és, hogy mitől vagy értékes. Értékes vagy, mert a te mennyei Atyád Jézus Krisztust adta érted. Értékes, vagy, mert ő gyermekeként tesz kijelentést rólad. Értékes vagy, mert az Isten teremtménye vagy, Ő formál és így Ő maga jelentette ki rólad is, hogy jónak, hozzá tartozónak, szentnek teremtett. Nem kell keresned, vagy bizonygatnod az értéked, sem pedig foggal körömmel védelmezned. A Golgotai keresztnél biztosabban senki és semmi sem fogja bizonyítani neked, hogy értékes és fontos vagy, hogy van, aki figyel rád, és becsesnek tart téged.
Ahhoz tehát, hogy kettőből egy legyen, akár a kapcsolatinkról, akár a terveinkről, akár elhivatásunkról gondolkodunk, mindig három kell. Három, melyből az egyik az Úr, az Ő akarata, az Ő megtartó és megszentelő Szentlelke. Így fogunk biztos alapon, kősziklán állni és nem homokra építkezni. Így, ahogyan az oltár előtti igében is olvastuk, a béna is járhat. Jézussal fel tudunk állni, meg tudunk szabadulni a lelki bénultságból és vele együtt lépni tudunk az örök élet felé.
Szép példamutatás erre, hogy az 1861. október 6-án tartott gyülekezeti közgyűlésen milyen alapvetéssel indítják el elődeink az új templom építésének ügyét: *„Fent említett napon a délelőtti istentisztelet után a gyülekezet buzgó imájában fohászkodott az egek Urához küldene meg a hívek kebelébe szent lelkét, melynek segedelmével a netaláni különböző vélemények egy akaratba összpontosíttassanak.”*
Sokan voltak, többen, mint ma mi, de az Úrnak akkor is volt helye, jutott hely a templomban és a szívekben is! Így legyen ma is! Ámen